Татарстанның бер мәктәбендә бомба куелу турында хәбәр килгән

	Әлмәттә полицейскийлар мәктәптә бомба куелганлыгы турында хәбәр итеп шалтыраткан 15 яшьлек кызны тоткарлаган. Бу хакта “Татар-информ” агентлыгына Татарстан Республикасы буенча Эчке эшләр министрлыгы матбугат хезмәте хәбәр бирде.	 Кичә, 9 гыйнвар көндезге 2 туларга 10 минутта, кичектергесез хезмәтләрнең “112” бердәм номерына шалтыратып, бала тавышы белән шәһәрнең 15 нче мәктәбенә бомба куелганлыгы турында хәбәр ителә. Шевченко урамындагы әлеге мәктәпкә шәһәрнең кичектергесез хезмәтләре тиз арада килеп җитә, бинадан балалар һәм олылар эвакуацияләнә, аннары кинологлар этләр белән тикшереп чыга, әмма шартлаткыч җайланма табылмый.

Республиканың Эчке эшләр министрлыгыннан алынган мәгълүмат буенча, полицейскийлар бомба турында хәбәр ителгән телефон хуҗасының кемлеген ачыклаган: ул 15 нче мәктәп укучысы булып чыккан. Аннан сораштырып, полицейскийлар бомба турында хәбәр иткән кыз турында белешкән. 15 яшьлек әлеге кыз да шушы ук мәктәптә укый икән. Балигъ булмаганнар эшләре буенча инспекция хезмәткәрләре аны тоткарлаган. “Террорчылык акты турында белә торып ялган хәбәр бирү” маддәсе буенча җинаять эше кузгатылган. Хәзерге вакытта кызның “112” хезмәтенә шалтыраткан аудиоязмасы йолып алынган. Язмага экспертиза ясалгач, аның нәтиҗәләре буенча карар чыгарылачак. Әлегә үсмер кыз өенә кайтарып җибәрелгән. 
	---	
Татар-информ

	№ --- | 10.01.2017	


